Erb škótskeho kráľa Jakuba I. prvého panovníka z dynastie Stuartovcov
**Stuartovci** (angl. (House of) Stuart, pôvodne písané *Stewart* – písanie sa zmenilo až za Márie I. ktorá bola vychovávaná na francúzskom dvore a vo francúzštine sa nevyskytuje hláska "w") bola dynastia vládnúca s malými prestávkami v Škótsku v rokoch 1371 – 1707 a v Anglicku v rokoch 1603 – 1707 (vo Veľkej Británii potom do roku 1714).

Zakladateľ rodu
---------------

Zakladateľom rodu bol anglonormanský rytier Alan Fitzlaald († 1114), ktorého syn Walter († 1177) sa usadil v Škótsku a získal pre svoj rod na kráľovskom dvore dedičnú funkciu "stewardov" (hofmajstrov). Táto funkcia dala tiež názov celej kráľovskej dynastii.

Nárok na trón
-------------

Nárok na škótsku korunu získali až vtedy, keď si Walter III. 6. Najvyšší hofmajster Škótska (6th High Steward of Scotland), vzal za manželku Marjorie Bruceovú, dcéru škótskeho kráľa Róberta I. z dynastie Bruceovcov. Po smrti kráľa Dávida II. jediného syna Róberta I. sa v roku 1371 stal kráľom syn Marjorie a Waltera, Róbert II.

Politika
--------

Stuartovci sa počas svojej vlády snažili o vytvorenie pevnej feudálnej monarchie. Boli to katolícki orientovaní panovníci, a ich náboženstvo sa zmenilo na protestantské až v polovici 16. storočia. Spočiatku vládli len v Škótsku, no po vymretí dynastie Tudorovcov v Anglicku usadli tiež na anglický trón (Jakub I. v Škótsku vládol ako Jakub VI.). Odpor voči ich absolutistickej vláde vyústil do anglickej revolúcie v roku 1640, a Stuartovcom nepomohla ani rozsiahla reštaurácia monarchie. Jakub II. ktorý bol posledným katolíckym panovníkom na anglickom tróne, bol v roku 1688 zvrhnutý a zbavený dedičského nároku na trón.

Poslední Stuartovci
-------------------

Posledným stuartovským panovníkom bola Anna Stuartová (1702 – 1707), dcéra Jakuba II. (v Škótsku vládol ako Jakub VII.), ktorá zomrela bez dediča trónu. Počas jej vládnutia došlo k spojeniu škótskeho a anglického parlamentu, čím vzniklo Kráľovstvo Veľkej Británie.

Katolícka vetva Stuartovcov potom žila v emigrácii vo Francúzsku, no neprestávala sa snažiť o návrat na anglický trón, čo v konečnom dôsledku viedlo len k jakobitským povstaniam, no trón späť nezískali. Táto vetva napokon vymrela v roku 1807 Henrichom Stuartom, kardinálom z Yorku.

Stuartovci
----------

* Flaithri I († asi 1080)
* Alan I († ?)
* Alan II († 1095)
* Flaithri II († asi 1101 – 1102)
* Alan III († asi 1121)

### Stuartovci s titulom "Najvyšší hofmajster Škótska" (High Steward of Scotland)

* Walter Stewart, 1st High Steward of Scotland († 1177)
* Alan Stewart, 2nd High Steward of Scotland († 1204)
* Walter Stewart, 3rd High Steward of Scotland († 1246)
* Alexander Stewart, 4th High Steward of Scotland († 1283)
* James Stewart, 5th High Steward of Scotland († 1309)
* Walter Stewart, 6th High Steward of Scotland († 1326)
* Róbert Stewart, 7th High Steward of Scotland (stal sa Róbertom II. kráľom Škótska)

### Škótski panovníci

* Róbert II. (1371 – 1390)
* Róbert III. (1390 – 1406)
* Jakub I. (1406 – 1437)
* Jakub II. (1437 – 1460)
* Jakub III. (1460 – 1488)
* Jakub IV. (1488 – 1513)
* Jakub V. (1513 – 1542)
* Mária I. (1542 – 1567)
* Jakub VI. (1566 – 1625)

### Panovníci Veľkej Británie, Francúzska a Írska

* Jakub VI (1603 – 1625) – Jakobitská éra
* Karol I. (1625 – 1649) – Karolínska éra
* Karol II. (1660 – 1685) – Éra anglickej reštaurácie
* Jakub VII. (1685 – 1688)
* Mária II. (1689 – 1694) – vládla spolu s manželom Viliamom III. Oranžským
* Anna Stuartová (1702 – 1714) – Augustiánska éra

### Jakobitskí uchádzači o trón

* James Francis Edward Stuart (nazývaný tiež "Starý uchádzač" svojimi protivníkmi a "Kráľ za vodou" svojimi stúpencami) vyhlasovaný za Jakuba VIII. v Škótsku a Jakuba III. v Anglicku, (1701 – 1766)
* Charles Edward Stuart (nazývaný Angličanmi "Mladý uchádzač"), vyhlasovaný za Karola III. známy v Škótsku ako "Bonnie Prince Charlie", (1766 – 1788)
* Henry Benedict Stuart, vyhlasovaný za Henricha IX. (1788 – 1807)

Iné projekty
------------

Commons
* Spolupracuj na Commons Commons ponúka multimediálne súbory na tému **Stuartovci**